tartuNLP/wikipedia-smugri-20251201 huggingface dataset:
Jonne Aaron

Jonne Aaron Liimatainen (sündinud 30. augustil 1983 Tamperes) on Soome laulja.
Ta on ansambli Negative laulja ja laulukirjutaja.
Ta kasutab oma teist eesnime perekonnanimena, sest tema perekonnanimi on enamikule välismaalastele keeruline.
Jonne Aaronil on noorem vend Ville Liimatainen, kes on samuti muusik, ja vanem vend Tommi Liimatainen, kes on tema mänedžer. 
14-aastaselt kolis Jonne koos Villega Rahola peretugikeskusesse, sest nende vanemad tarvitasid liialt alkoholi. 
Jonne teadis juba noorena, et tahab saada rokitäheks. Oma esimese laulu "God Likes Your Style" tegi ta 12-aastaselt. Ta on ise öelnud, et kitarr takistas teda halvale teele minemast.
Ta oskab mängida kitarri ja veidi ka klaverit, trumme ja bassi.
Isiklikku.
Jonne on 1,78 m pikk ja kaalub 59 kg. Tal on sinised silmad.
Antti Anatomy

Antti Aatamila (esinejanimedega Antti Anatomia, Antti Anatomy; sündinud 22. juunil 1982 Ivalos) on Soome muusik. 
Ta on ansambli Negative basskitarrist. 
Isiklikku.
Antti elab Tamperes. 
Tal on vennad Anssi ja Arttu. 
Anttil on mitu tätoveeringut. 
Tal on kilpkonn nimega Vihtori.
Antti väärtustab elus huumorit, ausust ja individuaalsust. 
Ta on 1,78 m pikk ja kaalub 52 kg ning tema kinganumber on 42. Tal on rohelised silmad.
Füürer

Füürer tähendab saksa keeles juhti ("Führer"), mis tuleneb tegusõnast "führen" 'juhtima'. 
Sõna kasutatakse kõige enam Saksamaa diktaatori Adolf Hitleri kohta, kelle ametlik valitsejatiitel oli "füürer ja riigikantsler" ("Führer und Reichskanzler"). Samuti esines nimetus "füürer" paljude sõjaliste üksuste (peamiselt SS-i) ja valitsusasutuste juhtide tiitlite osa või täiendina.
Urve Uusberg

Urve Uusberg (sündinud 5. jaanuaril 1953 Tartus) on eesti dirigent ja psühholoog.
Ta on Riinimanda kooristuudio asutaja ja dirigent ning Rapla Maakonna Psühholoogiateenistuse asutaja ja juhataja. Riinimanda kooristuudio juures tegutsevad noortekoor Mitte-Riinimanda, Riinimanda lastekoor, Mitte-Riinimanda vilistlaskoor ja koor August07.
Haridus.
Urve Uusberg on lõpetanud Tallinna Pedagoogilise Instituudi koorijuhtimise erialal (1975) ning Tartu Riikliku Ülikooli psühholoogia erialal (1983). 2004. aastal kaitses Tartu Ülikoolis psühholoogia magistritöö ja sai magistrikraadi. Ta on täiendanud end psühhoterapeudina Eesti-Taani Geštaldiinstituudis.
Isiklikku.
Ta on abielus Valter Uusbergiga. Tema pojad on näitleja ja lavastaja Uku Uusberg, dirigent ja helilooja Pärt Uusberg ja psühholoog Andero Uusberg.
Friedrich Puksoo auhind

Friedrich Puksoo auhind on eesti raamatukogundustegelase Friedrich Puksoo mälestuseks loodud auhind, mida antakse välja alates 1990. aastast. Tavaliselt tunnustatakse sellega ühe silmapaistva raamatuloo-, raamatukogundus- või bibliograafiaväljaande autorit. 2005. aastani anti auhinda välja igal aastal, alates 2005. aastast üle aasta.
Auhinna idee pakkus 1989. aastal välja Eesti Raamatuühing, kes vastutas auhinna väljaandmise eest esimesel viiel aastal. Aastatel 1995–1997 andsid Puksoo auhinda välja üheskoos Eesti Raamatuühing ja Eesti Raamatukoguhoidjate Ühing, alates 1998. aastast antakse seda välja Eesti Raamatukoguhoidjate Ühingu ja Tartu Ülikooli Raamatukogu koostöös.
Ettepanekuid auhinna määramiseks võivad teha kõik üksikisikud ja organisatsioonid, tehes valiku eelmisel aastal avaldatud tööde hulgast. Žüriil on õigus välja anda mitu auhinda ettenähtud summa piires või määrata auhind ka kogu varasema pikaajalise töö eest.
Auferstanden aus Ruinen

"Auferstanden aus Ruinen" ('Rusudest üles tõusnuna') oli Saksa Demokraatliku Vabariigi riigihümn 1949–1990. 
Hümni sõnade autor on luuletaja Johannes Becher, kellest hiljem sai Saksa DV haridusminister. Sõnad on kirjutatud nii, et need sobivad ka "Deutschlandliedi" muusikasse, mis kirjutati 1841 ja mille meloodia aluseks oli "Gott erhalte Franz den Kaiser", mille kirjutas 1797. aastal Joseph Haydn. Sama hümn oli Saksamaa hümn pärast 1919. aastat (hiljem koos "Horst-Wessel-Liediga"). Saksamaa (Lääne-Saksamaa) muutis kolmanda salmi "Deutschlandliedist" oma hümniks.
Becheri sõnadele tegid meloodia kaks heliloojat ning välja valiti neist Hanns Eisleri versioon. Eisler oli 1930. aastatel eksiilis, ja on võimalik, et ei märgatud, kui sarnane oli tema tehtud meloodia 1930. aastate Hans Albersi hitile "Goodbye, Johnny" .
Hümn, mis kirjutati 1949, peegeldab Saksamaa elanike negatiivset suhtumist Saksamaa kaheks okupatsioonitsooniks jaotamise üle. Hümni sõnades on nii "ühinemine" kui ka "isamaa".
Sõnad.
Saksa keeles.
Auferstanden aus Ruinen&lt;br&gt;
und der Zukunft zugewandt,&lt;br&gt;
lasst uns Dir zum Guten dienen,&lt;br&gt;
Deutschland, einig Vaterland.&lt;br&gt;
Alte Not gilt es zu zwingen,&lt;br&gt;
und wir zwingen sie vereint,&lt;br&gt;
denn es muss uns doch gelingen,&lt;br&gt;
dass die Sonne schön wie nie&lt;br&gt;
über Deutschland scheint,&lt;br&gt;
über Deutschland scheint.&lt;br&gt;
&lt;br&gt;
Glück und Friede sei beschieden&lt;br&gt;
Deutschland, unserm Vaterland.&lt;br&gt;
Alle Welt sehnt sich nach Frieden,&lt;br&gt;
reicht den Völkern eure Hand.&lt;br&gt;
Wenn wir brüderlich uns einen,&lt;br&gt;
schlagen wir des Volkes Feind.&lt;br&gt;
Lasst das Licht des Friedens scheinen,&lt;br&gt;
dass nie eine Mutter mehr&lt;br&gt;
ihren Sohn beweint,&lt;br&gt;
ihren Sohn beweint.&lt;br&gt;
&lt;br&gt;
Lasst uns pflügen, lasst uns bauen,&lt;br&gt;
lernt und schafft wie nie zuvor,&lt;br&gt;
und der eignen Kraft vertrauend&lt;br&gt;
steigt ein frei Geschlecht empor.&lt;br&gt;
Deutsche Jugend, bestes Streben&lt;br&gt;
unsres Volks in dir vereint,&lt;br&gt;
wirst du Deutschlands neues Leben.&lt;br&gt;
Und die Sonne schön wie nie&lt;br&gt;
über Deutschland scheint,&lt;br&gt;
über Deutschland scheint.
Eesti keeles.
Ülesse tõusnuna rusudest &lt;br&gt;
tulevikule vastu astudes,&lt;br&gt;
luba meid teenida sind kõige heaks,&lt;br&gt;
Saksamaa, ühtne isamaa.&lt;br&gt;
Vanad mured on ümberlükatavad,&lt;br&gt;
ümber lükkame kõik nad ühiselt,&lt;br&gt;
see meil õnnestuma peab,&lt;br&gt;
kuigi päike on kaunim kui kunagi&lt;br&gt;
üle Saksamaa päike särab,&lt;br&gt;
üle Saksamaa päike särab.
Michelle Obama

Michelle LaVaughn Robinson Obama (sündinud 17. jaanuaril 1964 Chicagos) on Ameerika Ühendriikide presidendi Barack Obama abikaasa. 
Michelle Obama on lõpetanud 1985. aastal Princetoni Ülikooli bakalaureusekraadiga sotsioloogia alal ja 1988. aastal Harvardi Ülikooli doktorikraadiga õigusteaduse alal. Samal aastal asus ta Chicagos tööle õigusbüroosse Sidley &amp; Austin. Seal tutvus ta ka Barack Obamaga.
Barack Obama ja Michelle Robinson abiellusid oktoobris 1992. Neil on 1998. aastal sündinud tütar Malia Ann ja 2001. aastal sündinud tütar Natasha (Sasha).
Michelle Obama on töötanud Chicago linnavalitsuses ja noori sotsiaaltööle innustavas mittetulundusühingus ning juhtivatel kohtadel Chicago Ülikoolis ja ülikooli haiglasüsteemis.
HaleBopp Singers

HaleBopp Singers on eesti segakoor, mis tegutseb Tartus Tartu Rahvaülikooli juures.
Koor on loodud 1997. aastal, dirigent on Lauri Breede.
Koor on nime saanud Hale'i-Boppi komeedi järgi, mis oli heledana taevas koori loomisaastal.
Plena

Plena on Puerto Rico pärimusmuusikastiil ja tants, mille rütm on Aafrika algupära, kuid meloodias on tugevad Hispaania mõjutused. Saatemuusikas on tähtsad käsitrummid panderod e panderettad ja kraapepill "guiro", samuti lõõtspillid ja neljakeeleline "cuatro". Laulutekstid koosnevad kaheksasilbilistest algriimilistest värssidest, teemad on sageli päevakajalised. Kirjaoskamatu lihtrahva jaoks oli plena "lauldav ajaleht". 
Plena populaarsuse kõrgaeg oli 1920. aastatel, tänapäeval mängitakse seda jõulude aegu, kuid ka ühiskondlikel protestiüritustel. 21. sajandi algul on plena leidnud tee ka popmuusikasse. Tuntud heliloojaid ja artiste: Manuel Jiménez, Ismael Rivera, Mon Rivera Rafael Cortijo jt.
Muksu

Muksu on jõgi Aasias. 
Voolab Pamiiris mägijõena läände. Jõgi on 88 km pikk. Keskmine vooluhulk on 100 m³/s.
Ühinedes Kõzõlsuga, moodustab Surhobi.
Genova laht

Genova laht (itaalia keeles Golfo di Genova) on laht Liguuria mere põhjakaldal, Loode-Itaalias. See on osa Vahemerest ning paikneb peamiselt Itaalia Liguuria maakonnas. Laht ulatub lääne poolt umbes Savonast kuni ida poole La Speziani, hõlmates Genova linna, mis on piirkonna suurim sadamalinn ja oluline majanduslik ning kultuuriline keskus.
Genova laht piirneb loodes, põhjas ja kirdes nn Itaalia Rivieraga – see on rannikuala, mis jaguneb Riviera di Ponente'ks (läänepoolne rannik) ja Riviera di Levante'ks (idapoolne rannik). 
Lahe piirkond on tuntud oma maaliliste külade, turismi, ajalooliste sadamate ja kaunite vaadete poolest.
Aptekarski saar

Aptekarski saar (eestikeelne Apteekrisaar ei ole ametlik nimi; vene keeles Аптекарский остров; soome keeles "Korpisaari") on saar Venemaal Neeva deltas Peterburi linnas. Kuulub Petrogradi rajooni koosseisu.
Pindala 198 ha. 
Saar on madal, ujutatakse mõnikord üle. 
Saarel asub 310 meetri kõrgune Peterburi teletorn.
Naiskodukaitse Saaremaa ringkond

Naiskodukaitse Saaremaa ringkond on üks 15 ringkonnast Naiskodukaitses. 
Saaremaa ringkond asutati 1928. aastal ja taasasutati 13. septembril 1994.
Saaremaa ringkond koosneb Akadeemilisest, Kuressaare, Kuressaare I, Orissaare, Pihtla ja Leisi jaoskonnast.
Naiskodukaitse Saaremaa ringkonna juhatus valib Saare maakonna aasta ema ja aasta isa 2007. aastast.
Esinaised.
2015. aasta 1. augusti seisuga on Saaremaa ringkonnas 155 liiget.
Allüülsed rühmad

Allüülne rühm (C=C–C–) on allüülrühm, milles üks või mitu vesiniku aatomit on asendatud mõne muu aatomi või rühmaga. 
Allüülsed rühmad on 2-alkenüülrühmad. 
Lihtsaim esindaja on allüülrühm, looduslikes ühendeis enamesinev on prenüülrühm. 
Terminit allüülne kasutatakse ka vastavate ebastabiilsete osakeste (intermediaatide) nagu allüülne katioon (C=C–C+) või allüülne anioon (C=C–C–) või allüülne radikaal (C=C–C•) korral.
Keemilisi ühendeid, mis sisaldavad funktsionaalrühmaga seotud allüülset rühma, nimetatakse allüülseteks ühenditeks. Tänu allüülsele resonantsile annab asendis 2 olev kaksikside funktsionaalrühmale märgatavalt suurema reaktsioonivõime võrreldes vastava alküülderivaadiga.
Allüülse rühma sisseviimist substraadi molekuli nimetatakse allüülimiseks, mis on alküülimise erijuht. Bioloogilistes süsteemides omab olulist tähtsust prenüülrühma ülekanne substraati, see on prenüülimine (ka prenüleerimine).
Caitlin Mallory

Caitlin Mallory (sündinud 2. juunil 1987 Oaklandis) on aastatel 2009–2010 Eestit esindanud USA iluuisutaja.
Tema partner Jääkild FSC-s oli 2008. aasta kevadsuvest kuni 2011. aastani oli Kristjan Rand.
Kristjan Rand

Kristjan Rand (muukeelses kirjasõnas ka Kristian Rand; sündinud 12. juunil 1987 Tallinnas) on endine eesti iluuisutaja.
Ta võistles jäätantsus ja tema esimene jäätantsupartner oli Grethe Grünberg, kellega oldi üks edukamaid Eesti jäätantsupaare juunioride tasemel. 2008. aasta kevadsuvest kuni 2011. aastani oli tema partneriks Caitlin Mallory, kellega ta treenis ja esines iluuisutamisklubis Jääkild FSC.
Ta lõpetas karjääri 2011. aastal.
Haridus.
Kristjan Rand õppis Audentese spordigümnaasiumis ning jätkas haridusteed Tallinna Täiskasvanute Gümnaasiumis, mille lõpetas 2011. aastal. 2018. aastal lõpetas ta Tartu Ülikooli arstiteaduskonna hambaravi erialal.
Sportlaskarjäär.
Kristjan Rand alustas iluuisutamistreeninguid 1994. aastal iluuisutamisklubis Jääkild ema Lea Ranna juhendamisel.
Koos Grethe Grünbergiga saavutas ta märkimisväärseid tulemusi juunioride tasemel: 2007. aastal võideti juunioride maailmameistrivõistlustel hõbemedal, 2006. aastal saavutati 9. koht, 2005. aastal 15. koht ja 2004. aastal 18. koht. Samas paaris esindas ta Eestit ka täiskasvanute tiitlivõistlustel, saavutades 2007. aasta maailmameistrivõistlustel 19. koha ning Euroopa meistrivõistlustel 15. koha. Grünbergiga tuldi 2005. ja 2007. aastal Eesti meistriks. Samuti saadi 2005–2006 hooajal Rahvusvahelise Uisuliidu juunioride Grand Prix' sarjas vastavalt 1., 2. ja 3. koht.
Aastatel 2008–2010 uisutas Rand koos ameeriklanna Caitlin Malloryga. Maailmameistrivõistlustel 2009. aastal said nad 20. koha ja 2010. aastal 17. koha ning Euroopa meistrivõistlustel vastavalt 2009. aastal 14. koha ja 2010. aastal 13. koha.
Isiklikku.
Ta ema Lea Rand on iluuisutamistreener ja vend Taavi samuti iluuisutaja.
Kristjan Rand on abielus Grethe Grünbergiga.
Grethe Grünberg

Grethe Grünberg (abielus Grethe Rand; sündinud 17. detsembril 1988 Tallinnas) on eesti endine iluuisutaja.
Haridus.
Grethe Grünberg lõpetas 2011. aastal Tallinna Täiskasvanute Gümnaasiumi ning 2017. aastal Tallinna Ülikooli koolieelse lasteasutuse õpetaja erialal.
Sportlaskarjäär.
Grethe Grünberg alustas iluuisutamistreeninguid Lea Ranna juhendamisel. Võistles jäätantsus aastatel 1997–2007.
Koos Kristjan Rannaga saavutas ta märkimisväärseid tulemusi juunioride tasemel: 2007. aastal võideti juunioride maailmameistrivõistlustel hõbemedal, 2006. aastal saavutati 9. koht, 2005. aastal 15. koht ja 2004. aastal 18. koht. Samas paaris esindas ta Eestit ka täiskasvanute tiitlivõistlustel, saavutades 2007. aasta maailmameistrivõistlustel 19. koha ning Euroopa meistrivõistlustel 15. koha. Rannaga võideti 2005. ja 2007. aastal Eesti meistritiitel. Samuti saadi 2005–2006 hooajal Rahvusvahelise Uisuliidu juunioride Grand Prix' sarjas vastavalt 1., 2. ja 3. koht.
Isiklikku.
Ta on abielus Kristjan Rannaga.
Slash

Saul Hudson (esinejanimega Slash; sündinud 23. juulil 1965 West Hampsteadis) on inglise-ameerika kitarrist, kes on tuntud eeskätt Guns N' Rosesi kitarristina ja endise Velvet Revolveri liikmena.
Elulugu.
Saul Hudson sündis Inglismaal West Hampsteadis inglasest isa Tony Hudsoni ja afroameeriklasest ema Ola Hudsoni vanima pojana. Esialgu elas ta koos vanematega Stoke-on-Trentis, kuid kui ta oli nelja-aastane, kolis pere Ameerika Ühendriikidesse Los Angelesse. Seal tutvus ta tänu vanemate seotusele meelelahutusäriga mitmete tuntud muusikute ja filmitegijatega, näitleja Seymour Casselilt sai Hudson ka hüüdnime Slash, seda tänu ta püsimatule loomusele. Tema lapsepõlv oligi küllaltki rahutu, sest tema vanemad läksid 1975. aastal lahku ning ehkki ema püüdis tal silma peal hoida, veetis poiss enamiku ajast tänaval. Teismelisena meeldis Slashile, kes polnud enda jaoks veel kitarrimängu avastanud, sõita BMX-trikirattaga. Slash liikus halvas seltskonnas ning tarvitas juba noorelt ohtralt alkoholi ja narkootikume, mis oleksid talle hiljem peaaegu saatuslikuks saanud.
1970. aastate lõpust huvitus Slash rokkmuusikast, kitarrimängust ja bänditegemisest. Koos sõber Steven Adleriga, kellest sai trummar, mängisid nad koos mitmes bändis. 1985. aastal tutvusid nad Axl Rose'iga ja liitusid peagi tema uue bändiga Guns N' Roses.
Slashist sai Guns N' Rosesi olulisemaid liikmeid, kes aitas kuni bändist lahkumiseni kirjutada enamiku lugudest. 1990. aastate algul tekkisid temal ja mitmel teisel bändi liikmel erimeelsused laulja Axl Rose'iga, kes soovis bändi muusikalist stiili oluliselt muuta. Seetõttu moodustas Slash uue bändi Slash's Snakepit, millega esitas ja avaldas neid lugusid, mille Rose oli kõrvale lükanud. 
Ehkki Slash oli alates 1969. aastast pidevalt elanud Ameerika Ühendriikides, sai ta selle kodanikuks alles 1993. aastal.
Lõplikult lahkus Slash Guns N' Rosesist 1996. aastal ja keskendus Slash's Snakepitile. 2002. aastal asutas ta uue bändi Velvet Revolver, mis on osutunud väga edukaks.
2007. aastal avaldas Slash koos Anthony Bossaga oma elulooraamatu "Slash".
Slash on jaganud lava nii mõnegi tuntud artistiga, sealhulgas ka Michael Jacksoniga.
Slash oli abielus Perla Ferrariga ja neil on kaks ühist poega: London Emilio ja Cash Antony. Perla ja Slash andsid 2010. aastal lahutuspaberid sisse, kuid Slash loobus lahutusest. Lõplikult läks paar lahku 2014. aastal. Peagi avaldas Slash tundeid Meegan Hodgesile, tehes samasuguse tätoveeringu enda kaelale, mis on Meegani randmel.
2015. aastal leppis Slash Axl Rose'iga pärast 20-aastast tüli ära ning 2016. aastal liitus taas Guns N' Rosesiga.
Huvitavaid fakte.
Slashil on sadakond erinevat kitarri. Ta eelistab Gibson Les Pauli kitarre.
Slash armastab loomi ning on toetanud mitut loomaaeda. Ta kodus oli umbes 80 madu, kellest ta pidi loobuma oma esimese poja sündides, kuna need ei loonud lapsele sobivat keskkonda.
Koos veel mõne Guns N' Rosesi liikmega sai Slash väikese kõrvalosa filmis "The Dead Pool".
Kalle Blomkvist ja Rasmus

"Kalle Blomkvist ja Rasmus" on Astrid Lindgreni lasteraamat. 
Raamat ilmus 1953. aastal, kui külm sõda oli täies hoos. Raamatus mainitakse sõjatööstusele tähtsa läbistamatu kergmetalli avastamist, ning röövijate motiiv pole majanduslik, vaid poliitiline. Röövijate pealik, insener Peters, ütleb Nickele: "Ma ei pea ütlema, mis juhtub inimestega, kes üritavad üle hüpata?" ("Jag behöver väl inte påminna dej om hur det går för såna som försöker hoppa av?") 
Keskseks karakteriks tõuseb viieaastane poisiklutt Rasmus, kes röövitakse koos teadlasest isaga, et viimane loovutaks kuritegelikule jõugule oma värske avastuse saladuse. Vastasel korral ähvardatakse teadlast pojast ilmajäämisega.
Jõuk satub juhuse läbi Kalle, Andersi ja Eva-Lotta vaatevälja, kes alustavad võitlust Rasmuse ja tema isa vabastamise eest saarelt, kuhu kurjategijad nad varjule viivad. Kurjategijad plaanivad Rasmuse ja isa toimetada vesilennukiga välismaale. Raamat on täis pingelisi olukordi ja järske süžeepöördeid. Lugu lõpeb kurjategijate paljastamisega.
Nostradamus (album)

"Nostradamus" on Suurbritannia "heavy metal"-bändi Judas Priesti 16. stuudioalbum, mis käsitleb ennustaja Nostradamuse elukäiku ja tegevust.
Tegemist on Judas Priesti esimese topeltalbumi ja kontseptsioonialbumiga. Seda hakati tegema 2006. aastal, see valmis 2008. aasta kevadeks ja avaldati Euroopas 16. juunil 2008.
Lood.
Kõikide lugude autorid on Rob Halford, K. K. Downing ja Glenn Tipton.
Cyndi Lauper

Cyndi Lauper (Cynthia Ann Stephanie Lauper; sündinud 22. juunil 1953 New Yorgis) on USA laulja, laulukirjutaja ja näitleja. Ta sai rahvusvaheliselt tuntuks 1980. aastatel lauludega "Girls Just Want to Have Fun", "Time After Time", "She Bop", "All Through the Night", "True Colors" ja "I Drove All Night".
Lauperi esimest albumit "She's So Unusual", mis ilmus 1983. aastal, saatis suur müügiedu – sellega teeniti 16 miljonit dollarit. Ta pälvis parima uustulnuka Grammy-auhinna.
1985. aastal osales ta Michael Jacksoni loos "We Are the World", mille tulu läks Aafrika näljahädaliste abistamiseks. Ta on siiani aktiivne inimõiguste ja seksuaalvähemuste õiguste eest võitleja.
Cyndi Lauper on näidelnud mitmes telesarjas ja mängufilmis.
Ta on abielus näitleja David Thorntoniga.
Observatoorium

Observatoorium on laiemas mõttes teadusasutus, kus tegeldakse mõne astronoomia haruga. Tihti nimetatakse observatooriumiks aga spetsiaalset hoonet, milles asub astronoomiliste objektide vaatlemiseks kasutatav aparatuur – näiteks teleskoop. Eesti keeles on mõlemas tähenduses kasutusel sõna tähetorn.
Observatooriumid kui astrofüüsikaliste vaatluste kohad rajatakse tänapäeval väga hea astrokliimaga paikadesse ning võimalikult kaugele õhu- ja valgusreostuse allikatest. Tüüpiliselt asuvad sobivad kohad mitme kilomeetri kõrgusel merepinnast, tõusmaks kõrgemale paksematest atmosfääri kihtidest ja levinumatest pilvedest.
Observatooriumideks nimetatakse ka astronoomiahuviliste vaatluspaviljone või -torne.
Amatöörastronoomia

Amatöörastronoomia ehk harrastusastronoomia hõlmab kõiki astronoomilisi vaatlusi ja tähistaeva uurimisega seotud tegevusi, mida teevad mittekutselised ehk harrastusastronoomid.
Harrastusastronoomide levinumaid vaatlusobjekte on Kuu, Päike, Päikesesüsteemi planeedid, meteoorid, muutlikud ja kaksiktähed ning süvataeva objektid: täheparved, eri tüüpi udukogud ja galaktikad. Tähistaeva objekte vaadeldakse nii palja silmaga (ka läbi binokli või teleskoobi) kui ka fotograafiast tuntud abivahendeid (nt fotoaparaat, CCD-kaamera) kasutades. Astrofotograafia on ka omaette kunstiliik.
Erinevused kõrgtasemel teaduslike uuringutega on põhiliselt olemuslikku – vaid väike osa harrastusastronoome või astronoomiahuvilisi teeb teadusuuringuid – ning mõnel määral ka tehnilist laadi. Viimase paari aastakümne jooksul on piir kutseliste astronoomide kasutatava ja huvilistele kättesaadava tehnika vahel peaaegu kadunud. Kutselisi astronoome eristab peamiselt väga suurte maapealsete või kosmoses asuvate vaatlusinstrumentide kasutamine.
Tänapäevaste astronoomiahuvilistele mõeldud vaatlusriistade abil on võimalik teha üht-teist ära ka astronoomiateaduses. Väga populaarsed on ja palju kasulikku infot annad muutlike tähtede ja meteooride vaatlused, kuid tegeletakse näiteks ka tähtede spektroskoopiaga ning asteroidide asukohtade ja orbiitide määramisega.
Harrastusastronoomid koonduvad sageli organisatsioonidesse, ka Eestis on mitu astronoomiahuviliste ühendust. Ametlikult registreeritud on järgmised organisatsioonid:
Sulev Kannike

Sulev Kannike (sündinud 9. detsembril 1953) on Eesti diplomaat. 
Sulev Kannike lõpetas aastal 1978 Tartu Riikliku Ülikooli juristina.
Sulev Kannike on töötanud muu hulgas välisministeeriumi poliitikaosakonna juhatajana, poliitika planeerimise osakonna juhatajana, OSCE missioonil Bosnias ja Hertsegoviinas ning välisministeeriumi õigusosakonna juhatajana.
Sulev Kannike oli üks võtmeisikuid Eesti liitumisläbirääkimistel NATO-ga ja liitumiseks ettevalmistuste tegemisel. 
Aastatel 1999–2003 oli ta Eesti suursaadik Belgias ja Luksemburgis ning suursaadik NATO juures. Aastatel 2003–2005 oli ta kaitseministeeriumi asekantsler.
Aastatel 2007–2011 oli Sulev Kannike Eesti alaline esindaja Euroopa Nõukogu juures. 6. juulil 2012 nimetas president Toomas Hendrik Ilves ta Eesti suursaadikuks Ukrainas ja sama aasta oktoobrist oli ta ka suursaadik Moldovas. 
Alates 3. augustist 2016 on ta Eesti suursaadik Iisraelis.
Perepea

"Perepea" on Ameerika Ühendriikide animeeritud situatsioonikomöödia, mille stsenarist on Seth MacFarlane. Sari räägib perekond Griffinitest, kes elavad väljamõeldud Quahogi linnas, mis on paigutatud USA Rhode Islandi osariiki.
Eestis on joonissarja näidanud TV3 ja TV6.
Tegelased.
Pereliikmed:
Peale pereliikmete on teisigi humoorikaid tegelaskujusid.
Huumor.
"Perepeas" kasutatakse palju nalju, mis ei lähe n-ö läbiva teemaga kaasa. Üsna tihti meenutab mõni tegelane midagi, mis temaga on enne juhtunud või ütleb midagi, mis on enamasti kas fakt või väide ning selle peale tavaliselt näidatakse videoklippi. Sarjas räägitakse tihti ka otse kaamerasse ja seega läbitakse neljandat seina, s.o niinimetatud sein teatris, raamatus või filmis, mis on tegelaste ja pealtvaatajate vahel.
Jaod.
Esimene jagu tuli välja 31. jaanuaril 1999. Sarja tegemist on kaks korda katkestatud (2000 ja 2002), aga siiski jätkatud.
Film.
"Perepea" tegelastega on tehtud komöödiafilm "Stewie Griffin: The Untold Story" (2005).
Nils Holgerssoni imeline teekond läbi Rootsi

"Nils Holgerssoni imeline teekond läbi Rootsi" on Selma Lagerlöfi romaan.
Selma Lagerlöfil paluti kirjutada Rootsi maateaduse lugemik algkoolile. Valminud teos kätkes endas Rootsi looduse kirjeldusi, tekkelugusid, muistendeid, mis olid seotud hiidude, kangelaste, loomade ja igasugu üleloomulike olevustega, muinasjutule omaste iseloomujoontega loomi ja palju muud. Autor kasutas kohati vanaema ja isa jutustustes olnud tekkelugusid ja muid rahvapärimusi. Ent kohati mõtles ka ise välja mägede tekke lugusid ja muistendeid loodusnähtuseist.
Sellest omanäolisest maateaduse lugemikust on saanud üle maailma populaarne muinaslugu, mida on tõlgitud enam kui kuuekümnesse keelde.
Raamat ilmus kahes osas aastail 1906 ja 1907. Nils Holgerssoni seiklused ilmusid eesti keeles esimest korda aastal 1911 Artur Paulmeistri tõlkes peatükkidena ajalehes Postimees. Prantsuse ajaleht Le Monde on 1999. aastal valinud teose sajandi 100 parima raamatu hulka.
Sisu.
Nils Holgersson oli 14-aastane poisike, kes armastas pahandust teha. Kord kui ema-isa kirikusse olid läinud, õnnestus Nilsil kärbsepüünisega nende kodus elav härjapõlvlane kinni püüda. Saanud vabaks, muutis härjapõlvlane poisi vembu eest pisikeseks pöialpoisiks.
Peagi peatusid Nilsi koduõuel lõunast põhja lendavad metshaned. Üks kodulindudest, isahani, tahtis nendega kaasa lennata. Nils püüdis isahane kinni hoida ja lind lendas koos poisiga metshanede järele.
Metshaned lendavad üle paljude Rootsi ajalooliste paikade, kus nad ka peatusi teevad. Peatuste ajal kuuleb Nils nende paikade kohta huvitavaid lugusid ja satub erinevatesse seiklustesse.
Kogu teekonna vältel teeb Nils mitmeid heategusid, aitab metshanede parve ja hoolitseb isahane eest. Olles teel tagasi lõunasse, peatub metshaneparv taas Nilsi koduõel ja Nils saab koju tagasi. Härjapõlvlane, nähes et Nilsist on hea poiss saanud, muudab ta uuesti suureks.
Vanajõgi

Vanajõgi on jõgi Hiiumaa lääneosas. Jõe pikkus on 8 km, valgla 14,4 km². Vanajõgi voolab välja Tihu Väikejärvest Tihu maastikukaitsealal ja voolab enamasti läände. Alamjooksul voolab ta Vanajõe orus ja suubub Mardihansu lahte. 
Jões on forellide koelmuid.
Bug

Bug ehk Lääne-Bug (poola keeles "Bug", ukraina keeles "Західний Буг", valgevene keeles "Заходні Буг") on jõgi Ukraina, Valgevene ja Poola aladel. 
Saab alguse Podoolia kõrgustikult, suubub Varssavist veidi põhja pool Narewisse. 
Jõe pikkus on 772 km, valgala pindala 73 470 km².
Osa jõest moodustab Poola ja Euroopa Liidu idapiiri.
Bugi ääres asub Brest.
Ornitoloog

Ornitoloog ehk linnuuurija ehk linnu-uurija on lindude vaatlemise ja teadusliku uurimisega ehk ornitoloogiaga tegelev inimene.
Kui tegu on inimesega, kes tegeleb linnuvaatlusega asjaarmastajana, kasutatakse nimetust harrastusornitoloog, amatöörornitoloog, linnuvaatleja või linnuhuviline.
Kõnekeeles kasutatakse ka nimetust "linnumees". Linnuliikide kohtamise võistlustes osalejaid nimetatakse ka "bongar"'iteks (sõna "bongar" tuleb soome ja rootsi keelest ning viitab punktilugemisele).
Eesti linnuhuvilisi koondab Eesti Ornitoloogiaühing.
Vahtramäe Emil

"Vahtramäe Emil" on rootsi lastekirjaniku Astrid Lindgren lasteraamat.
Eestikeelses esmatrükis leiduvad aastatel 1963–1970 kirjutatud lood "Vahtramäe Emil", "Vahtramäe Emili uued vembud" ja "Vahtramäe Emil on veel elus".
Sisu.
Peategelane Emil Svensson oli siniste silmadega väike ja jonnakas poisiklutt. Ta elas Rootsis, Smålandi maakonnas Vahtramäe külas Kassisalu talus koos isa Antoni, ema Alma, õde Ida, sulase Alfredi ja tüdruk Liinaga.
Emil satub ühtelugu pahandustesse. Ta ei ole pahatahtlik, ta lihtsalt ei mõtle oma tegude tagajärgedele. Näiteks kord, kui väike Ida tahtis hästi kaugele näha, oli Emil abivalmis ja tõmbas õe lipuvarda tippu. Teine kord mängisid lapsed, et Emil on arst ja Ida haige, ning et Ida haige moodi välja näeks, värvis Emil tal näo tindiga siniseks.
Alati, kui Emil pahandust tegi, pani isa ta tislerivärkstuppa luku taha. Emilile aga meeldis tisleritöötoas – iga kord, kui ta mõne vembu pärast seal istus, vestis ta endale ümberringi vedelevatest puutükkidest ja lauajuppidest mõne kena pisikese puukuju. Lõpuks oli tal neid puukujusid 369 tükki.
Vastne

Vastne ehk larv (ladina "larva") on moondelise arenguga loomade esimene arengujärk (vastsejärk) pärast munast vms koorumist, kusjuures vastne erineb oluliselt valmikust. Vastseid esineb näiteks putukatel, kahepaiksetel, ainuõõssetel jt.
Vastne võib elada täiesti teistsuguses keskkonnas kui valmik. Näiteks konna vastsed elavad vees, valmikud kuival. Näiteks Vääneljalaliste valmikud on liikumisvõimetud, kuid vastsed on liikumisvõimelised ja tagavad liigi parema levimise.
Harilikult ei ole vastsed võimelised sigima. Mõne loomaliigi vastsed on aga omandanud suguvõime ja nad ei moondugi valmikuks. Niisugust arenguteed nimetatakse neoteeniaks ehk vastsesigimiseks.
Vastsejärgud.
Erinevate organismirühmade vastsejärkude morfoloogia on väga mitmekesine. Olenevalt organismirühmast saab eristada arvukalt vastsestaadiumeid, millest paljud kannavad spetsiifilisi nimetusi, näiteks liblikavastsed on röövikud, konnavastsed on kullesed, kalavastsed on maimud, paljudel vähkidel on naupliused, rõngussidel ja mõnel limustel trohhofoorid ehk pärgvastsed.
Piimmahl

Piimmahl ehk lateks on teatud taimedes (näiteks piimalillelistel) olev piimjas vedelik (täpsemalt emulsioon), mis õhuga kokkupuutel koaguleerub. See sisaldab mitmesuguseid ühendeid, näiteks valke, alkaloide, tanniine, terpenoide ja suhkruid. 
Teatud taimede piimmahlast saadakse mitmeid tööstuses laialt kasutatavaid ühendeid. Neist tähtsaim on kautšuk, mis pärineb brasiilia heveast ehk brasiilia kautšukipuust.
1905. aasta revolutsiooni mälestusmärk

1905. aasta revolutsiooni mälestusmärk on skulptor Lembit Palutederi ning arhitekt Mart Pordi loodud mälestusmärk, mis asub Tallinna Kesklinnas Tammsaare pargis.
1931. aastal püstitati Uuele turule 1905. aasta 16. oktoobri veretöö ohvrite mälestuseks skulptor Juhan Raudsepa loodud 1905. aasta revolutsiooni ohvrite monument. Raudsepa loodud mälestusmärk teisaldati 1958. aastal Rahumäe kalmistule veretöö ohvrite ühishauale ning mälestusmärgi senisele asukohale Estonia teatri taha püstitati 1959. aastal Palutederi ja Pordi loodud monument.
Skulptuuri on rahvasuus kutsutud ka "taksopeatajaks".
Toruń

Toruń (saksa keeles "Thorn") on maakonnaõigustega linn põhja-Poolas Kujawy-Pomorze vojevoodkonnas. Aastail 1921–1945 oli see Pomorze vojevoodkonna ja 1975–1998 Toruńi vojevoodkonna halduskeskus.
Aastal 1228 okupeeris Saksa ordu need maad ja andis Toruńile linnaõigused, linn oli hansalinn ja kuulus Hansa Liitu. Aastal 1466 naasis linn Poolale. 1793. aastal annekteeris Toruńi Poola teise jagamise ajal Preisimaa kuningriik. 1919. aastal tagastati Toruń taasiseseisvunud Poolale. Aastatel 1939–1945 okupeerisid Toruńi sakslased, vabastati ja taastati 1945. aastal Poolale.
Toruńis asub 1945 asutatud Mikołaj Koperniku ülikool.
Toruńi vanalinn kuulub UNESCO maailmapärandi nimistusse.
Toruń on Mikołaj Koperniku sünnilinn.
Linn on keemiatööstuse keskus ja raudteede sõlmpunkt.
Linna läbib Wisła jõgi.
Paulo Coelho

Paulo Coelho de Souza (sündinud 24. augustil 1947 Rio de Janeiros) on Brasiilia kirjanik.
Coelho sündis inseneri peres. Ta käis jesuiitide koolis ja tahtis juba teismelisena kirjanikuks saada. Kui ema arvas, et Coelho ei tea, mida kirjanikuks olemine õigupoolest tähendab, uuris poiss asja ja jõudis järeldusele, et kirjanik kannab alati prille ega kammi kunagi juukseid. Ühtlasi on kirjanikul kohustus jääda mõistetamatuks oma põlvkonnale.
Kui ta sai 16-aastaseks, oli Coelho endassetõmbunud ja keeldus elamast niisugust elu, nagu vanemad ja ühiskond temalt ootasid. Seetõttu saatsid vanemad ta hullumajja, kust ta põgenes kolm korda, enne kui sealt 20-aastaselt välja lasti. Hiljem märkis Coelho, et vanemad ei teinud seda tema karistamiseks ega hävitamiseks, vaid sellepärast, et nad ei teadnud, mida niisuguse lapsega teha, ja püüdsid teda päästa.
Vastavalt vanemate soovile astus Coelho õigusteadust õppima, aga langes juba aasta pärast koolist välja. Seejärel elas ta hipina, rännates läbi kogu Ameerika ja Lääne-Euroopa ja kuuludes narkootikumide tarvitamise subkultuuri.
Pärast Brasiiliasse tagasitulekut hakkas Coelho tööle luuletajana, kirjutades laulusõnu kõige kuulsamatele Brasiilia lauljatele, isegi Elis Reginale, Rite Leele ja Raul Seixasele. Koostöö Seixasega viis Coelho kokku satanismi ja okultismiga. Ühtlasi töötas Coelho näitleja, ajakirjaniku ja teatridirektorina, enne kui otsustas hakata kirjanikuks.
1974. aastal vahistas Brasiiliat valitsev hunta Coelho "õõnestustöö" eest, sest huntale tundusid Coelho laulusõnad vasakpoolsete ja ohtlikena.
1986. aastal käis Coelho palverännakul Santiago de Compostelasse. See osutus tema elu pöördepunktiks ja teda tabas hingeline ärkamine. Sellest ajast ongi ta kirjanik.
Tal on ilmunud kolmkümmend raamatut. Kolm neist on autobiograafilised ("", "Valküürid" ja "Aleph"), aga enamik on ilukirjanduslikud, kuigi suuremal osal nendestki on juured kirjaniku isiklikes läbielamistes. Tema teoseid on tõlgitud 2012. aasta seisuga 71 keelde ja neid on müüdud üle 100 miljoni eksemplari. Ta on kõigi aegade suurima müügieduga Brasiilia kirjanik ja suurima müügieduga portugali keeles kirjutav kirjanik.
2004. aastal müüdi Coelho teost "Üksteist minutit" Eestis 4000 eksemplari. See teos oli Eesti 2004. aasta raamatute läbimüügi edetabelis 24. kohal, sealhulgas ilukirjanduse arvestuses 10. kohal.
2006. aastal müüdi Coelho teost "Viies mägi" Eestis 2740 eksemplari. See teos oli Eesti 2006. aasta raamatute läbimüügi edetabelis ilukirjanduse kategoorias 9. kohal.
Teosed.
Kuigi ametlikult avaldati Coelho esimene raamat 1982. aastal, teatab Paulo Coelho fänniklubi, et kaks raamatut avaldati 1974.
BMW 3. seeria (E21)

BMW E21 on esimene põlvkond BMW 3. seeria mudeleid, mida toodeti aastatel 1975–1983. See mudel oli edasiarendus populaarsest 02-seeriast ja pani aluse BMW kui sportlike sedaanide tootja mainele. E21 oli tuntud oma juhikeskse disaini ja sõiduomaduste poolest.
Kogu tootmistsükli jooksul valmistati 1 359 444 autot. Kuigi enamik E21 mudeleid olid kaheukselised sedaanid, tootis keretöökoda Baur ka 4595 autoriseeritud kabriolettversiooni, millel oli täielik tehasegarantii.
Ajalugu ja areng.
Turule toomine ja esimesed mudelid.
BMW E21 esitleti avalikkusele 1975. aasta juulis Müncheni olümpiastaadionil. Esialgne mudelivalik koosnes neljast neljasilindrilise M10-mootoriga versioonist:
Standardvarustuses oli neljakäiguline manuaalkäigukast. Kolmekäiguline automaatkäigukast oli lisavarustuses saadaval mudelitele 318 ja 320, hiljem ka mudelitele 316 ja 323i.
Kuuesilindriliste mootorite lisandumine.
1977. aasta sügisel Frankfurdi autonäitusel esitles BMW uusi kuuesilindrilisi M20-mootoriga mudeleid, mis asendasid senise neljasilindrilise 320 mudeli. Uued mudelid olid:
Visuaalselt eristusid kuuesilindrilised mudelid nelja esitulega, samas kui neljasilindrilistel mudelitel oli kaks esituld.
Samal aastal kujundas kunstnik Roy Lichtenstein 320i võidusõiduauto baasil ühe BMW Art Car seeria autodest. See auto saavutas Le Mansi 24 tunni sõidul oma klassis teise ja üldarvestuses üheksanda koha.
Mudelivaliku täiendused.
1980. aastal uuendati mudelit 318, mis sai sarnaselt 320i-le ja 323i-le K-Jetronic sissepritsesüsteemi. Uus mudel 318i arendas 77 kW (105 hj).
1970. aastate lõpu naftakriisi mõjul tõi BMW 1981. aastal turule säästumudeli 315. Sellel oli 1,6-liitrise mootori vähendatud võimsusega versioon (55 kW / 75 hj) ja tagasihoidlikum varustus kütusekulu vähendamiseks.
Põhja-Ameerika turg.
Ameerika Ühendriikide turul oli rangete heitgaasinormide tõttu saadaval ainult üks mudel – 320i. Kuuesilindrilisi mootoreid M20 USA turule ei pakutud.
Tootmise lõpp.
E21 tootmine lõppes 1982. aasta augustis, kui turule tuli järeltulija E30. Säästumudel 315 jäi tootmisesse kuni 1983. aasta lõpuni ning seda müüdi mõnel turul paralleelselt uue E30-ga.
Kaks ja pool meest

"Kaks ja pool meest" on USA situatsioonikomöödiasari, mida toodeti aastatel 2003–2015. Selle esimene osa jõudis vaatajateni 22. septembril 2003 USA telekanalil CBS. 
Sari saab alguse, kui ühel ööl ilmub Charlie Harperi (Charlie Sheen), kõllikirjutajast naistemehe, ukse taha tema igas mõttes saamatu vend Alan Harper (Jon Cryer), teatades, et ta naine Judith viskas ta pärast 12 aastat kestnud abielu kodust välja ja tal pole kuskile minna. Järgmisel päeval selgub, et Alanil on ka 11-aastane poeg Jake. Sari on algusest peale igal hooajal telesaadete edetabelis 20 parima hulka kuulunud. Aastal 2010 sõlmisid CBS Entertainment ja Warner Bros. Television mitmeaastase koostöölepingu sarja tootmiseks vähemalt kuni 2011/2012. aasta hooajani.
Märtsis 2011, kui Charlie Sheen oli raadiointervjuus sarja loojat Chuck Lorre't solvanud, lõpetati tema leping ning teda hakkas asendama Ashton Kutcher.
2012. aasta novembris, 10. hooaja keskel, lahkus sarjast Angus T. Jones. Ta oli seitsmenda päeva adventist ning tema religioossed vaated ei sobinud kokku sarja täiskasvanulike teemadega.
Märtsis 2014 kuulutati välja sarja viimane, 12. hooaeg. Viimane osa esilinastus 19. veebruaril 2015.
Tegelased ja näitlejad.
9. hooaja algusosas mainiti Charlie äsjast surma, kui ta "kogemata" Pariisis metroorongi ette kukkus. Pärast seda ostis tema Malibu maja ära internetimiljonär Walden Schmidt (Ashton Kutcher).
Sari Eestis.
Eestis on seda sarja näidatud telekanalil FOX Eesti ning alates 2008. aastast ka Kanal 2-s.
Ernst Jandl

Ernst Jandl (1. august 1925 – 9. juuni 2000) oli Austria luuletaja ja tõlkija.
Pipi Pikksukk (raamat)

"Pipi Pikksukk" on rootsi lastekirjaniku Astrid Lindgreni lasteraamatu sari. Sari koosneb kolmest raamatust: "Pipi Pikksukk" ("Pippi Långstrump," 1945), "Pipi Pikksukk läheb laevale" ("Pippi Långstrump går ombord," 1946) ja "Pipi Pikksukk Lõunamerel" ("Pippi Långstrump i Söderhavet," 1948).
Lindgren jutustas Pipi-lugusid algselt oma tütrele Karinile 1941. aastal, kui seitsmeaastane tüdruk oli kopsupõletikuga kodus haige. Esimese käsikirja kirjutas ta vigastuse ajal kolm aastat hiljem. Pärast seda, kui Bonniers selle tagasi lükkas , arendas Lindgren absurdseid aspekte edasi ja esitas parandatud versiooni 1945. aasta lastekirjanduse võistlusele, mida sponsoreeris suhteliselt uus kirjastus Rabén &amp; Sjögren .
"Pipi" võitis 1. augustil lõppenud võistluse, Rabén &amp; Sjögren korraldasid illustratsioonid Ingrid Vang Nymanilt (tema debüüt Rootsis) ja esimene trükk ilmus novembris.
Raamatusari kirjeldab ühe iseäraliku tütarlapse, Pipi Pikksuka, seiklusi. Pipi, kelle täispikk nimi on Pipilota Viktuaalia Rullkardiina Piparmünta Eefraimi tütar Pikksukk, on raamatusarja alguses üheksa aastat vana ning kolib koos oma pärdiku, keda hüütakse Härra Nilssoniks, ja hobusega Pipi isale kuuluvasse Segasumma suvilasse. Üsna pea saab ta sõbraks naabrite laste, Tommy ja Annikaga. Pipi juuksed on porgandi värvi ning punutud kahte patsi. Ta kannab punaste lappidega sisseõmmeldud sinist kleiti. Pipi pikki peenikesi jalgu katsid pikad sukad, üks pruun ja teine must. Jalas olid tal mustad kingad, täpselt kaks korda nii suured kui vaja.
Pipi ema on surnud ning tema isa, Eefraim Pikksukk, on Kurrunurruvutisaare neegrikuningas. Kuna Pipi on veetnud kogu oma nooruse koos oma isa meeskonnaga laeval, on ta väga iseseisev, ent ei oska teiste laste moodi käituda ning ei käi ka koolis. Lisaks on Pipile kombeks lugusid välja mõelda. Pipit iseloomustab ka ebainimlik jõud (näiteks suudab ta üles tõsta oma hobuse), lahke süda ning tugev õiglustunne.
Vesuuvi observatoorium

Vesuuvi observatoorium (itaalia keeles "Osservatorio Vesuviano") on maailma vanim vulkanoloogiaobservatoorium.
Observatoorium asutamisaastaks loetakse 1841. aastat, ametlik avamisaasta on 1845. Tänapäeval kuulub observatooriumi ülesannete hulka Vesuuvi ja Ischia vulkaani ning Campi Flegrei kaldeera jälgimine. Paiknes algul Vesuuvi nõlval, praegu Napolis.
Observatooriumi juhina on töötanud muuhulgas Giuseppe Mercalli, kes töötas välja maavärina tekitatud purustuste visuaalsel hindamisel põhineva skaala ja vulkaanipursete klassifikatsiooni.
Côte d'Azur

Côte d'Azur [kot-dazüür], tuntud ka kui Prantsuse Riviera, on Lõuna-Prantsusmaal Vahemere rannikul paiknev piirkond, mis hõlmab peamiselt Alpes-Maritimes'i ja Var'i departemangude rannikuosa. See kuulub Provence-Alpes-Côte d’Azur'i (PACA) administratiivpiirkonda. 
Côte d’Azur on tuntud oma pehme lähistroopilise vahemerelise kliima ja aastaringse kuurortturismi poolest. Suuremad keskused on Menton, Nice, Antibes ja Cannes, samuti asub seal Monaco vürstiriik.
Ajalugu ja populaarsus.
Côte d’Azur on olnud tuntud kuurortpiirkond juba alates 18. sajandi lõpust, mil sinna hakkasid puhkama ja tervist parandama sõitma eelkõige Inglise aristokraadid. 19. sajandil, pärast raudtee rajamist, muutus piirkond laiemale publikule kättesaadavamaks ning turismitööstus arenes kiiresti. Rajati kasiinosid, kohvikuid, ballisaale, rannapromenaade ja luksuslikke villasid.
Eriti populaarseks kujunes Nice, mida võrreldi Inglismaa kuurortlinna Bathiga – seal veetsid oma suvehooaja paljud ühiskonna silmapaistvad ja auväärsed isikud. Nice'is hakati korraldama olulisi seltskonnaüritusi, mis varem olid toimunud Pariisis ja Londonis. Monacos asub piirkonna kuulsaim kasiino – Monte Carlo, mis kujunes juba 19. sajandil rahvusvahelise seltskonna meelispaigaks.
Seos kunstiga.
Côte d’Azur on oma võluva looduse ja värviküllusega olnud läbi aegade paljude kunstnike lemmikpaik. Piirkonna pehme kliima soodustab rohkete taimeliikide – sealhulgas lavendli, mimoosi, päevalillede ja tsitruste – kasvu, luues vahelduva maastikuga harmoonilise keskkonna, kus mäed kohtuvad merega.
Côte d’Azuri on inspireerivaks paigaks pidanud mitmed suured kunstnikud, sealhulgas Pierre Bonnard, Georges Braque, Paul Cézanne, André Derain, Henri Matisse, Claude Monet, Pablo Picasso, Auguste Renoir ja Paul Signac. Paljude nende kunagised ateljeed ja elukohad on nüüd muuseumid või mälestuspaigad, mis tutvustavad nende elu ja loomingut.
Ka tänapäeval on Côte d’Azur üks Prantsusmaa populaarsemaid suvituspiirkondi. Eriti juulis ja augustis tõmbab see Vahemere äärne rannikulõik puhkajaid nii Prantsusmaalt kui ka välismaalt, pakkudes rohkelt päikest, kultuuri ja meelelahutust.
Giuseppe Mercalli

Giuseppe Mercalli (21. mai 1850 Milano – 19. märts 1914 Napoli) oli itaalia geoloog.
Mercalli tegeles eelkõige endogeensete geoloogiliste protsesside uurimisega. Tema tuntuim töö on 1883. aastal loodud Mercalli skaala, mida seniajani kasutatakse maavärina tekitatud purustuste visuaalseks hindamiseks. Mercalli lõi ka vulkaanipursete klassifikatsiooni, mis põhineb tuntud vulkaanidele iseloomulikul käitumisel.
August Kook

August Kook on olnud mitme tuntud inimese nimi:
BMW 3. seeria (E90)

BMW E90 platvorm on viies generatsioon BMW 3. seeriast, kus E90 tähistab sedaani, E91 universaalkeret, E92 kupeed ja E93 kabrioletti. Saadaval on ka sportversioon BMW M3. 
E90 põlvkond on järeltulijaks E46-le ning selle tootmine algas 2004. aasta lõpus. BMW jaoks on tegu eduka mudeliga. Nelikveoliste variantide tähistamiseks kasutatakse mudelinime lõpus märget x.
Mudelivalik.
Tootmise algus, 2005–2007.
Diiselmootorid.
Hinnad Eestis uuena (6. aprill 2005): 320i 423800, 320d 467200, 325i 496300, 330i 559700 krooni.
Viimased autod, 2010–2012.
Diiselmootorid.
Kõikidel keretüüpidel pole kõiki mootoreid kasutatud.
Emajõe ääres kasvanud

"Emajõe ääres kasvanud" on raamat Eesti jäätisemeistri Evald Rooma elust.
Evald Rooma lindile loetud mälestuste põhjal kirjutas raamatu Edakai Simmermann 2007. aasta septembrist 2008. aasta novembrini. 
Raamatu esitlus toimus 8. jaanuaril 2009 Tartus Dorpati konverentsikeskuses. Esitlust juhtis ajakirjanik Ago Pärtelpoeg, teiste seas võtsid sõna Tartu abilinnapea Jüri Sasi, AS Estiko nõukogu esimees Neinar Seli, ajaloolane Hillar Palamets jpt. 
2009. aasta kolmandal nädalal oli raamat Apollo raamatupoe müügiedetabelis kaheksandal kohal.
Ago Pärtelpoeg

Ago Pärtelpoeg (sündinud 12. aprillil 1969 Tartus) on eesti ajakirjanik, raamatukogutöötaja, biograaf ja kirjastaja.
Töö.
Ta on teinud kaastööd Eesti Televisioonile (regionaalsaade Lõunakanal), Reklaamitelevisioonile (Äriuudised), BNS-ile ning Õhtulehe, Eesti Päevalehe ja Postimehe veebitoimetustele. 
Ta on olnud saatejuht raadios Elmar ja hommikuprogrammijuht Tartu Pereraadios.
Looming.
2010. aastal andis välja enda koostatud raamatu oma vanaonust – anatoomist ja mükoloogist Valter Pärtelpojast – "Üks ja ainus härra "Manna"".
2016. aastal ilmus tema raamat "Laine Peep: direktriss" (kirjastus Hea Lugu).
2018. aastal andis ta välja enda koostatud raamatu "Elamise pikad varjud" doktor Heino Noorest. 
2022. aastal andis välja raamatu “Tiina Talvik: armastusega läbi elu” (kirjastus Mõttesild).
Tovuz

Tovuz (varasem venepärane nimekuju oli "Tauz") on linn Aserbaidžaani loodeosas, Tovuzi rajooni keskus. 
Linna rajasid 1912. aastal saksa asunikud ja selle nimi oli alguses Traubenfeld.
Linnas on sündinud muusik Hussein Bozalganli.
Tovuzi läbib Thbilisi-Bakuu raudtee.
Aleksandr Apolinsky

Aleksandr Apolinsky (sündinud 7. märtsil 1980 Kiviõlis) on Eesti poliitik. Ta on olnud Kiviõli linnapea (2011).
Haridus.
Aleksandr Apolinsky on lõpetanud 1998. aastal Kohtla-Järve Järve Vene Gümnaasiumi, 2001. aastal Kõrgkooli I Studium ärijuhtimise ja ettevõtluse erialal "cum laude" ning 2007. aastal Euroülikooli ärijuhtimise magistrikraadiga. Samal aastal jätkas ta doktoriõpinguid Estonian Business Schoolis juhtimise erialal, alates septembrist 2010 Peterburi Riikliku Majandus- ja Rahandusülikooli ("Санкт-Петербургский государственный университет экономики и финансов") doktoriõppes. 22. detsembril 2015 kaitses ta Peterburi Riiklikus Majandusülikoolis ("Санкт-Петербургский государственный экономический университет") väitekirja "Innovatsioonitegevuse juhtimismehhanismi kujundamine regionaalses tootmissüsteemis" ning 23. juunil 2016 sai ta Venemaa Kõrgema Atestatsioonikomisjoni otsusega ning Venemaa Föderatsiooni haridus- ja teadusministeeriumi käskkirjaga nr 766/nk majandusteaduste kandidaadi kraadi, mis on UNESCO hariduse rahvusvahelise standardse klassifikatsiooni järgi võrdsustatud filosoofiadoktori kraadiga ("PhD").
Töökäik.
Ta on 2000. aastast Eesti Mitmekultuurilise Assotsiatsiooni (EMA) juhatuse liige. 
Apolinsky on töötanud Eesti Reformierakonnas nõunikuna aastatel 2000–2003 ja Haabersti Linnaosavalitsuses linnaosa vanema nõunikuna 2003–2004.
Ta on olnud aastatel 2003–2009 Kõrgkooli I Studium õppejõud, 2006–2010 Majanduse ja Juhtimise Instituudi ECOMEN õppejõud ning 2012. aastast Tallinna Tehnikaülikooli õppejõud. 
Alates jaanuarist 2024 on ta Kohtla-Järve linnavalitsuse hariduse peaspetsialist.
Poliitiline tegevus.
Apolinsky oli 2000–2004 Eesti Reformierakonna liige ja Reformierakonna nõunik.
2014–2016 oli ta Rahva Ühtsuse Erakonna liige, alates 2018. aastast 23. märtsini 2021 oli ta vaheaegadega Eestimaa Ühendatud Vasakpartei liige.
Ta on osalenud kohalike volikogude ja Riigikogu valimistel. 
2002. aastal valiti ta Kiviõli linnavolikokku, aastatel 2003–2005 oli ta Kiviõli linnavolikogu aseesimees. 2011. aastal oli ta Kiviõli linnapea, aprillist 2013 Mustvee abilinnapea. 20. oktoobril 2013 valiti Mustvee linnavolikokku. Ta oli ka Kallaste linnavalitsuse liige 2015–2016. 
2014–2018 oli ta Kose vallavalitsuse haridusnõunik. 
2017. aasta kohaliku omavalitsuse volikogude valimistel kandideeris ta Tallinna linnavolikokku valimisliidus Savisaare valimisliit ja Tegus Tallinn.
Ta on olnud 2013. aastal Mustvee linna arengukava (kuni aastani 2020) ja 2015. aastal Kallaste linna arengukava (kuni aastani 2020) üks koostajaid.
Isiklikku.
Tema vanaisa Pavel Apolinsky oli Eesti Vabariigis enne Teist maailmasõda kaupmees ja Mustvee omavalitsustegelane.
Viis isamaalist laulu

Viis isamaalist laulu (originaalpealkiri "Viis ärkamisaegset laulu") on 1988. aastal loodud Alo Mattiiseni laulutsükkel, mis oli inspireeritud 19. sajandi nn esimese ärkamisaja lauludest. 
Tsükli esimene avalik esitus toimus Tartu kümnendatel muusikapäevadel 14. mail 1988.
Listeeriabakter

Listeeriabakter ehk listerioosibakter ("Listeria monocytogenes") on "Listeriaceae" sugukonda kuuluv bakteriliik. 
Listerioosibakter on looduses laialt levinud: seda leidub pinnases, vees, taimedel, selgroogsete loomade (sh inimese) normaalses soole flooras.
Listerioosibakter on paljude selgroogsete fakultatiivanaeroobne rakusisene grampositiivne bakter.
Bakter paljuneb suurepäraselt 37c° 
juures ning on selleks ka võimeline 0c°, ning sureb 70-75c° juures.
Patoloogia.
Listeeriabakterite 13 serotüüpi võivad listerioosi põhjustada. Erinevad serotüübid põhjustavad loomade ja lindude organismides erineva raskusastmega haiguslikke seisundeid.
Inimesed nakatuvad peamiselt toiduainetega, kas nakatunud lindude, kalade, loomade, lihatoodete või kanamunade ja lehmapiima kaudu ning nakatunud inimestega kokku puutudes, aga ka taimsete toiduainete ja koduloomade ning kodus peetavate lemmikloomade kaudu. 
Ajaloolist.
Listeeriabakterit kirjeldas esimesena aastal 1926 E. G. D. Murray kuue noore jänese äkksurmaga seotut ning pani organismile nime "Bacterium monocytogenes". Pirie muutis 1940. aastal perekonna nimeks "Listeria".
Narew

Narew (poola keeles "Narew", leedu keeles "Naura", valgevene keeles "Нараў") on jõgi Poola kirdeosas ja Valgevene lääneosas, Wisła parempoolne lisajõgi (mõnes allikas loetakse Bug Narewi vasakpoolseks lisajõeks).
Jõe pikkus on 484 km, millest 448 km kulgeb Poolas ja 36 km Valgevenes. Jõe lähe asub Białowieża laanes. Narew on tasane jõgi, mille valgla pindala on 75 200 km² (sellest 53 873 km² Poolas).
Narewi jõel on mitmed lisajõed, teiste hulgas vasakul pool Orzyc ja paremal Wkra.
Suuremad jõeäärsed linnad on Suraż, Choroszcz, Tykocin, Łomża, Nowogród, Ostrołęka, Różan, Pułtusk, Serock, Nieporęt ja Nowy Dwór Mazowiecki.